ವರ್ಷ ಇಡಿ ನೀರ್ ಇಪ್ಪುನ ಅದ್ಭುತ ಜಾನು ತೀರ್ಥ ಬುಕ್ಕ ಉಂಗುಷ್ಟ ತೀರ್ಥ ತಿಕ್ಕುಂಡು. ಬೀಮೆ ಮೊಣಕರ್ ಉರ್ದಿನ ಜಾಗೆ ಜಾನು ತೀರ್ಥ ಬುಕ್ಕ ಉಂಗುಷ್ಟ ಉರ್ದಿನ ಜಾಗೆ ಉಂಗುಷ್ಟ ತೀರ್ಥ ಜಾಗೆ ಪಂಡುದೆ ಪ್ರಸಿದ್ದಿ ಅತುಂಡು. ಮುಲ್ಪ ಅರ್ಜುನೆ ಬಾಣ ಬುಡುದು ಪಂಜಿ ಕೆರ್ತಿನ ಕುರುಹು ಅದು ಬಾಣ ಬುಡ್ತಿನ ರೇಖೆ ಉಂಡು. ಈ ದೇವಸ್ತಾನಗು ಬರ್ತುನಗ ಪ್ರಕ್ರತಿ ಸೌಂದರ್ಯ ತುಪಿನನೆ ಒಂಜಿ ಪೊರ್ಲು. ಬಾರಿ ಎತ್ತರಡು 500 ಮೊಟ್ಟುದ ಮಿತ್ತ್ ಶಿವನ ದೇವಾಲಯ ತಿಕ್ಕುಂಡು. ಮಿತ್ ಪೋದು ಎತ್ತುನಗ ಸ್ವರ್ಗದ ಬಾಕಿಲ್ ಎತ್ತಿನ ಅನುಭವ. ಪ್ರಕ್ರತಿ ಐಸಿರ ತುದು ಮನಸ ಉಲ್ಲಾಸ ಅಪುಂಡು. ಈ ಶಿವನ ದೇವಸ್ತಾನದ ಎದುರು ಕಂಚಿದು ಮಲ್ತಿನ ನಂದಿನ ಮೂರ್ತಿ ಉಂಡು. ಬಲಾತ ಬಾಗೋಡು ಪಿದಾಯಿ ಮಿರ್ದು 2 ಕಲ್ಲು ಉಂಡು, ಅವು ಪ್ರಮಾಣ ಕಲ್ಲು. ನೆಕ್ ಸೀತೆ ಪ್ರಮಾಣ ಕಲ್ಲು ಪಂಡುದು ಪುದರ್. ಪ್ರಮಾಣ ಮಲ್ಪುನಕುಲು ಒಂಜಿ ಕಲ್ಲುರ್ದು ಬುಕ್ಕೊಂಜಿ ಕಲ್ಲುಗು ಲಾಗಿಯೋಡು. ಚೂರು ತತ್ತುಂಡಲ ಪಾತಲನೆ ಗತಿ. ಶ್ರೀ ಕ್ಷೇತ್ರಡು ನಿತ್ಯ ಪೂಜೆ, ಮಹಾ ಪೂಜೆ, ವಿಶೇಷ ಪೂಜೆ ನಡಪುಂಡು, ಶಿವರಾತ್ರೆದಾನಿ ವಿಶೇಷ ತುಲಾಭಾರ ನಡಪುಂಡು. ರುದ್ರಾಭಿಷೇಕ, ರಂಗಪೂಜೆ ನಿತ್ಯ ನಡಪುಂಡು. ದೇವಸ್ತಾನದ ಪಿರವು ಮಹಾಗಣಪತಿ ದೇವೇರೆನ ಗುಡಿಲ ಉಂಡು.